Phelippe, duc de Bourgoingne, conte d’Artois et de Bourgoingne, palatin, et sire de Salins, savoir faisons à tous ceulx qui verront et ourront ces présentes lettres, que nous, les libertez, franchises, et immunitez, chartres, previleges, et confirmations d’icelles, données et ouctroyées par nos prédécesseurs ducz de Bourgoingne, aux Maieur, eschevinz, et commune de notre ville de Dijon, si comme elles sont escriptes, voulons, louhons, ratifions, confermons et appreuvons de certaine science, promectans pour nous, et pour nos hoirs, par nostre serement donné corporellement en la présence du corps Jésus-Christ, et des personnes cy-dessoubs escriptes, les choses dessusdites, et chacune d’icelles tenir, et fermement garder, sans jamais venir encontre par nous ne par autre, ne souffrir que autre y vienne. Et voulons que semblablement, nos hoirs et successours, quant il verront au gouvernement du dit Duchié, le jurent se ils en sont requis. Et que ce soit ferme et estable à toujours mais, nous avons, en tesmoing de ce, fait mettre notre seel à ces présentes lettres. Ce fut faict et donné en l’église Saint-Bénigne de Dijon, présens nostre très chière et très redouttée dame et mère madame la royne, de révérend père en Dieu l’arcevesque de Besançon, l’evesque de Châlon, de nos amez et féaulx cousins, le conte de Montbéliart, messire Jacques de Vienne, sire de Lonvy, messire Hugues de Vienne, sire de Saint-George, messire Eudes de Grancey, sire de Pierre-Pont, le sire de Couches, le sire de Sonbernon, messire Philibert de l’Espinace, messire Hugues de Montjeu, messire Jehan de Cusance, chevaliers et pluseurs, le vingt-sisiesme jour du mois de janvier, l’an de grâce mil trois cent cinquante neuf. § Par monseigneur le Duc, présens les dessus nommés: PHILIBERT.